
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




РЕШЕНИЕ 
№ РС-607-19-015

Днес, 12.02.2020г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Председател: Сотир Цацаров
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И :
Производството е по реда на чл.71, ал.1, предложение първо от Закона за противодействия на корупцията и за отнемане на незаконно придобитото имущество (ЗПКОНПИ), образувано въз основа на сигнал с №ЦУ01/С-607/22.07.2019г. на КПКОНПИ.
Сигналът е насочен срещу Стефан Христов – общински съветник в Общински съвет – С. (ОбС-С.) в мандат 2015-2019 година.
В сигнала се съдържат твърдения за това, че Стефан Христов, в качеството си на общински съветник в ОбС-С., се е възползвал от служебното си положение при участието на фирмата „***“ ЕООД, на която той е управител и едноличен собственик на капитала, в обществени поръчки за снабдяване с гориво в общинската МБАЛ „***“ АД – гр. С., в общинските предприятия на Община С. и в самата община. Отделно от това, възползвайки се от положението си на общински съветник и едноличен собственик на „***“ ЕООД, Стефан Христов е публикувал обява за инвестиционно предложение за „Изграждане на комплексна автоснабдителна станция“ в имот № 67338.603.354 по кадастралната карта на гр. С., община С., като впоследствие кметът на община С. е издал Заповед № РД-15-1137/25.08.2016г., с която е одобрено изменение на подробен устройствен план – план за регулация и застрояване на УПИ ХIX в кв. 23 по плана на „Промишлена зона“ – гр. С. Твърди се също така, че „***“ ЕООД и Сдружение „***“ – С. използват политически протекции при осъществяването на проекти с европейско финансиране.
Към сигнала не са приложени доказателства.
Във връзка с твърденията в сигнала Комисията е изискала и с писмо, вх. № ЦУ01/27592 от 05.11.2019г. на КПКОНПИ, е получила от Постоянна комисия по установяване на конфликт на интереси към Общински съвет – С. доказателства за служебното качество на Стефан Христов като общински съветник – клетвена декларация и 2 бр. декларации по чл.12 от ЗПУКИ (отм.). 
Служебно Комисията е събрала доказателства относно проведени обществени поръчки с предмет „Доставка на Бензин А 95 и Евродизел, чрез собствена или наета бензиностанция за нуждите на МБАЛ „***“ АД, гр. С.“.
От председателя на Общински съвет – С. е изискана и с писмо, вх. №ЦУ01/27595 от 05.11.2019г. на КПКОНПИ, е получена информация за внесени искания, предложения, заявления и участия в процедури по обществени поръчки от „***“ ЕООД, както и лично от Стефан Христов. Със същото писмо е изискана и е получена информация относно евентуално решение на ОбС-С., въз основа на което да е издадена Заповед № РД-15-1137/25.08.2016г. на кмета на община С.
Комисията е изискала и с писмо, вх. № ЦУ01/1286 от 24.01.2020г. на КПКОНПИ, е получила от Постоянна комисия по установяване на конфликт на интереси към ОбС- С. информация за внесени искания, предложения, заявления, и участия в процедури по обществени поръчки от Сдружение „***“ – С.
Комисията служебно е извършила справки в НБД „Население“, в Търговски регистър, електронните страници на Община С. и Общинска избирателна комисия – С.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от физическо лице, с посочени три имена, адрес, телефон и е подписан.

Стефан Христов е избран за общински съветник в Общински съвет – С. на проведените на 25.10.2015г. местни избори за общински съветници и кметове. Същият е подписал клетвена декларация на 10.11.2015г. и е подал  декларации по чл.12, т.1 и т.2 от ЗПУКИ (отм.), на 17.11.2015 г. и 10.12.2015г. като в декларацията си по т.2 е декларирал участие в следните търговски дружества: „***“ ЕООД, „***“ ЕООД и „***“ ЕООД – управител на всяко едно от тях. Декларирал е и членство в управителния съвет на Сдружение с нестопанска цел „***“.
При проверка на страницата на Община С. се установи, че Стефан Христов, като общински съветник в Общински съвет – С., мандат 2015-2019г., е член на следните постоянни комисии: Комисия по европейска интеграция, международно сътрудничество и партньорски инициативи, Комисия по общинска собственост и местно самоуправление и Комисия за децата, младежта и спорта.
От направени справки в Търговския регистър се установи, че Христов е член на управителния съвет на Сдружение „***“ и управител и едноличен собственик на капитала на „***“ ЕООД.
 От събраните по преписката доказателства е видно, че на 02.02.2015г. Стефан Христов, действащ в качеството си на управител и едноличен собственик на капитала на „***“ ЕООД е депозирал в Община С. уведомление за инвестиционно предложение с вх. № 9400-2513/02.02.2015г. до кмета на община С. с предмет „Изграждане на комплексна автоснабдителна станция“ в имот № 67338.603.354 по кадастралната карта на гр. С.
Вследствие на това, със Заповед № РД-15-1137/25.08.2016г. на кмета на община С. е одобрено изменение на подробен устройствен план – план за регулация и застрояване на УПИ ХIX в кв. 23 по плана на „Промишлена зона“ – гр. С. (идент. по КК 67338.603.354), като се променя отреждането му от „за производствена складова база“ в „за комплексна автоснабдителна станция“ и се променя частично регулата на уличната регулация от о.т. 99г до о.т. 99з.
Видно от писмо с вх. № ЦУ01/27595 от 05.11.2019г. на КПКОНПИ от председателя на Постоянна комисия по установяване на конфликт на интереси към Общински съвет – С. , Заповед № РД-15-1137/25.08.2016г. на кмета на община С. не е издадена въз основа на решение на Общински съвет – С. 
От събраните по преписката доказателства е видно, че на 18.11.2015г. с предложение  вх. № СН 05-2/18.11.2015г. и на 05.11.2018г. с предложение вх. № ОПД-05-2/05.11.2018 на МБАЛ „***“ АД, Стефан Христов, действащ в качеството си на управител и едноличен собственик на капитала на „***“ ЕООД, е участвал в процедури по Закона за обществените поръчки с предмет „Доставка на Бензин А 95 и Евродизел, чрез собствена или наета бензиностанция за нуждите на МБАЛ „***“ АД – С.“.
С протокол № 1 от 20.11.2015г. и с Решение № РД-08-470 от 21.11.2018г. на комисиите, назначени със заповед на изпълнителния директор на „МБАЛ „***“ АД,  участникът „***“ ЕООД е класиран на първо място. След приключване на процедурите по ЗОП са сключени договори между МБАЛ „***“ АД – С., като възложител, и класирания на първо място изпълнител „***“ ЕООД от 05.12.2015г. и 30.11.2018г., за доставка на гориво.
Многопрофилна болница за активно лечение „***“ – С. АД, ЕИК ***, е акционерно дружество, в което държавата, представлявана от министъра на здравеопазването, притежава 91,21 на сто от капитала на дружеството. То се управлява и представлява от съвет на директорите. 
От писмо с вх. №ЦУ01/27595 от 05.11.2019г. на КПКОНПИ и писмо с вх. №  ЦУ01/1286 от 24.01.2020г. на КПКОНПИ става ясно, че на заседания на Общински съвет-С. в периода от 07.2016г. до настоящия момент не са гласувани искания, проекти, предложения, заявления и др. от „***“ ЕООД и Сдружение „***“ – С., както и лично от Стефан Христов. Установено е и че за същия период горепосочените юридически лица не са участвали в процедури по Закона за обществените поръчки, по които възложител е Община С.

Въз основа на така изяснената фактическа обстановка, Комисията установи следното от правна страна:
За да е осъществен конфликт на интереси по смисъла на чл.2 от ЗПУКИ (отм.), респ. чл.52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес. 
Легалните дефиниции на понятията частен интерес и облага се съдържат в чл. 2, ал. 2 и ал.3 от ЗПУКИ (отм.), респ. чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в Общински съвет – С. в мандат 2015-2019г., Стефан Христов е лице, заемащо публична длъжност, по смисъла на чл. 3, т. 9 от ЗПУКИ (отм.) и лице, заемащо висша публична длъжност, по смисъла на чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
Обстоятелствата, че Христов е член на управителния съвет на Сдружение „***“ и управител и едноличен собственик на капитала на „***“ ЕООД, обуславя свързаност между него и посочените юридически лица по смисъла на §1, т. 15, б. „б“ от ЗПКОНПИ.
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация, а правомощията на отделните общински съветници са изчерпателно изброени в чл. 33 от същия закон.
Твърденията в сигнала касаят правни действия – сключване на договори за обществени поръчки и депозиране на инвестиционно намерение, извършени от Стефан Христов, в качеството му на управител и едноличен собственик на капитала на „***“ ЕООД - участник в гражданскоправния оборот, а не в качеството му на лице, заемащо висша публична длъжност.
В хода на проверката не се установи Христов, в качеството си на общински съветник в ОбС-С., да е упражнил правомощия по служба по отношение на свързаните с него юридически лица „***“ ЕООД и Сдружение „***“ – С.
От събраните доказателства по преписката е видно, че ОбС-С. не е гласувал решения във връзка със Заповед № РД-15-1137/25.08.2016г. на кмета на община С.  за изменение на подробен устройствен план – план за регулация и застрояване на УПИ ХIX в кв. 23 по плана на „Промишлена зона“ – гр. С., издадена по повод на депозираното от Христов инвестиционно предложение за „Изграждане на комплексна автоснабдителна станция“. 
Предвид изложеното, се налага изводът, че е налице само един от елементите на състава на конфликт на интереси по чл.2 от ЗПУКИ (отм.), респ. чл.52 от ЗПКОНПИ, а именно: лице, заемащо висша публична длъжност. Липсват обаче упражнени от лицето правомощия по служба в частен интерес – негов или на свързано с него лице. Липсата, на който и да е елемент от понятието „конфликт на интереси“, обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла на чл.52 от ЗПКОНПИ.

Предвид изложеното, на основание чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество 
               

                                 Р Е Ш И:
НЕ УСТАНОВЯВА конфликт на интереси по отношение на Стефан Христов, ЕГН ***, общински съветник в Общински съвет – С. за мандат 2015-2019г. и лице, заемащо публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по чл.6, ал.1, т.32 от ЗПКОНПИ, във връзка със Заповед № РД-15-1137/25.08.2016г. на кмета на община С. за изменение на подробен устройствен план – план за регулация и застрояване на УПИ ХIX в кв. 23 по плана на „Промишлена зона“ – гр. С. и договори за обществени поръчки от 05.12.2015г. и 30.11.2018г. с предмет „Доставка на Бензин А 95 и Евродизел, чрез собствена или наета бензиностанция за нуждите на МБАЛ „***“ АД – С., поради липса на упражнени правомощия по служба.
Препис от решението да се изпрати на Окръжна прокуратура – С., с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.

КОМИСИЯ:
         ПРЕДСЕДАТЕЛ: …………………………………………/СОТИР ЦАЦАРОВ/
         ЗАМЕСТНИК - ПРЕДСЕДАТЕЛ: …………...…………/АНТОН СЛАВЧЕВ/
         ЧЛЕН: ………………………………..……………/АНТОАНЕТА ЦОНКОВА/

         ЧЛЕН: …………………………….….…..…………………/ПЛАМЕН ЙОЦОВ/

         ЧЛЕН: ……………...……………………………………./СИЛВИЯ КЪДРЕВА/

